บัณฑูรห่วงคนตีกันฉุดศก.พัง
“บัณฑูร” เป็นห่วงคนในประเทศตีกัน ทะเลาะกันทั้งในและนอกสภา จนรัฐบาลบริหารประเทศไม่ได้
3 เม.ย. 2555

“บัณฑูร” เป็นห่วงคนในประเทศตีกัน ทะเลาะกันทั้งในและนอกสภา จนรัฐบาลบริหารประเทศไม่ได้ 
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการใหญ่ ธนาคารกสิกรไทย กล่าวว่า ขณะนี้รู้สึกเป็นห่วงว่าคนในประเทศจะตีกัน เป็นห่วงสถานการณ์ในประเทศมากที่สุด เพราะถ้าคนในประเทศออกมาตีกันรัฐบาลก็บริหารงาน บริหารเศรษฐกิจไม่ได้ ส่วนเรื่องการขยายตัวทางเศรษฐกิจและความแข็งแกร่งของสถาบันการเงินนั้นไม่น่าเป็นห่วง เพราะขณะนี้เงินกองทุนของธนาคารพาณิชย์ในระบบมีความแข็งแกร่งเพียงพอ
“ตอนนี้ผมไม่มีอะไรน่าห่วง เป็นห่วงอยู่ก็แค่จะตีกันแล้วบริหารประเทศไม่ได้” นายบัณฑูร กล่าว
นายบัณฑูร กล่าวว่า หากคนในประเทศทะเลาะกันทั้งในและนอกรัฐสภา ประเทศไทยก็ย่ำอยู่กับที่ ไม่เดินหน้าไปไหน ในรัฐสภาต้องทำหน้าที่ออกกฎหมาย แต่หากทะเลาะกันก็ทำหน้าที่ไม่ได้ ซึ่งกฎหมายต่างก็มีวันหมดอายุ ประเทศก็จะถูกฉุดโดยกฎหมายที่ล้าหลัง
นอกจากนี้ ยังมีเรื่องความไม่สงบในประเทศ หากประเทศใดก็ตามเกิดความไม่สงบ ก็สั่นสะเทือนไปทั้งระบบ อย่างเหตุการณ์ระเบิดที่ภาคใต้ แม้จะเป็นภาคหนึ่งของประเทศ แต่ก็เป็นภาพโดยรวมของประเทศทั้งหมด ทำให้คนต่างชาติไม่กล้าเข้ามาท่องเที่ยว
นายบัณฑูร กล่าวว่า ในสภาพปัจจุบันเศรษฐกิจขยายตัว 5% ถือว่าไปได้ และหากสินเชื่อของธนาคารขยายตัวปีละ 1.5-2 เท่าของอัตราการขยายตัวทางเศรษฐกิจธนาคารก็ไม่มีความจำเป็นต้องเพิ่มทุน เพราะกำไรที่ได้เพิ่มขึ้น ส่วนของกำไรก็จะใส่เข้ามาในทุนของธนาคาร ซึ่งเพียงพอต่อการรองรับเกณฑ์บาเซิล 3 
“ปัจจุบันทุนของธนาคารพาณิชย์โดยรวม และทุนของธนาคารเกินที่ธนาคารแห่งประเทศไทย (ธปท.) กำหนด เพียงพอในการดำเนินธุรกิจ คงไม่มีใครต้องเพิ่มทุน ตอนนี้การปล่อยสินเชื่อแต่ละธนาคารก็ไม่ได้หวือหวา ถ้าเศรษฐกิจโลกไม่ล้ม ก็ยังมีความมั่นคง” นายบัณฑูร กล่าว
นายบัณฑูร กล่าวว่า ธนาคารได้ขอที่ประชุมสามัญผู้ถือหุ้นเปลี่ยนแปลงชื่อภาษาจีนของธนาคาร ซึ่งจะต้องมีการแก้ไขตราประทับของธนาคาร เป็นเรื่องทางกฎหมายและฮวงจุ้ย มีความหมายเจริญรุ่งเรืองเบิกบานมั่งคั่ง ที่ผ่านมาธนาคารดำเนินธุรกิจมา 66 ปี มีการเปลี่ยนมาแล้ว 3 ชื่อ เดิมชื่อภาษาอังกฤษของธนาคารแปลความหมายออกมาเป็นธนาคารเพื่อเกษตรกร จึงต้องเปลี่ยน แต่ไม่ได้เปลี่ยนชื่อภาษาจีน เพราะไม่มีใครอ่านภาษาจีนได้ แต่ปัจจุบันภาษาจีนแพร่หลาย ก็มีการแปล ความหมายว่าเป็นธนาคารเพื่อเกษตรกรอีก จึงต้องขอเปลี่ยนชื่อภาษาจีน เพราะชื่อที่แปลความหมายธนาคารเพื่อเกษตรกรไม่เหมาะที่จะขยายยี่ห้อ ก็เลยต้องเปลี่ยนอันนี้ฟังดูเท่กว่า
ทั้งนี้ ข้อคิดเห็นของนายบัณฑูรเป็นไปแนวทางเดียวกับ นายอานันท์ ปันยารชุน นายกกรรมการธนาคารไทยพาณิชย์